Dra dit soos Nicole Kidman | rooi rose Dra dit soos Nicole Kidman | rooi rose
Dra dit soos Nicole Kidman
Aktrise en onlangse Emmy-wenner, Nicole Kidman, se porseleinvel en fietse lyf steel altyd die kollig by 'n rooitapytgeleentheid. Sy bewys dat styl in alle kleure en silhoeëte voorkom. Daar is egter 'n paar riglyne waarin sy glo as dit by haar uitrustings kom. Lees hier vir 'n paar wenke. Deur Bea Lingenfelder. Hooffoto: Twitter Follow @NicoleKidman
Rooi hare stuit niemand nie
Daar is baie vooropgestelde idees dat sommige kleure nie by rooi hare pas nie. Dit is egter nie waar nie – die geheim lê in die skakering van die kleur. Tydens die 2002-Oscars het Nicole in 'n ligte pienk noupassende rok deur Chanel Haute verskyn en soos 'n droom gelyk. Haar grimering en juwele was eenvoudig en sy het die kleurskema behou deur 'n pienk palmsakkie by haar rok te dra.
Gemak bly die belangrikste
Hoewel Nicole daarvan hou om haar middel te beklemtoon, het sy 'n hoofreël wanneer sy 'n rok kies: Dit moet beweegbaar wees. "Ek moet daarin kan dans … ten minste daarin kan wikkel," het sy tydens 'n onderhoud met Vanity Fair gesê. Nicole glo dit is meer belangrik om 'n rok te kies wat jou laat goed voel en gemaklik om jou lyf pas, eerder as om heel aand jou vlak asemhaling te reguleer sodat jy net-net jou bewussyn behou.
Met 'n lengte van 1.8 m is dit nie moeilik om lang, slanke bene te beklemtoon nie, maar Nicole bewys dat 'n mens nie altyd 'n hoë slit of minirok daarvoor benodig nie. Deur middel van slim-patrone en 'n vleiende struktuur kan jy wondere verrig. By Nicole se kenmerkende meerminsnit-rokke is dit duidelik dat die uitklokvalle onder haar knieë begin. Sodoende verhoed jy dat jou bene in twee verdeel word. Nog 'n wenk vir 'n langer voorkoms is om jou rok se soom net-net die grond te laat raak. Some wat by die enkels stop het die geneigdheid om jou bene korter te laat lyk.